Հարձակում Թեհրանում Ադրբեջանի դեսպանատան վրա (2023)

Հարձակում Թեհրանում Ադրբեջանի դեսպանատան վրա (2023), զինված հարձակում Իրանի Իսլամական Հանրապետության մայրաքաղաք Թեհրանում Ադրբեջանի Հանրապետության դեսպանատան վրա 2023 թվականի հունվարի 27-ի առավոտյան 08։30-ին, որի արդյունքում սպանվել է դեսպանատան պահպանության համար պատասխանատու ադրբեջանական ուժային կառույցների աշխատակիցը։ Հարձակման հետևանքով դեսպանատան անվտանգության ևս երկու պատասխանատու վիրավորվել են։ Պաշտոնական Բաքուն հարձակումը որակել է որպես ահաբեկչություն։

Իրադարձություն 
2023 թվականի հունվարի 27-ին, տեղական ժամանակով ժամը 08:30-ի սահմաններում, AK-47 Կալաշնիկով ինքնաձիգով զինված տղամարդը հարձակվել է Իրանում Ադրբեջանի դեսպանատան վրա։ Հարձակվողը, ճեղքելով պահակակետը, սպանել է դեսպանատան անվտանգության ծառայության ղեկավար Օրխան Ռիզվան օղլու Ասկերովին, իսկ հարձակումը կանխելիս վիրավորվել են ևս երկու պահակներ։ Դեսպանատան աշխատակիցներին հաջողվել է զինաթափել հանցագործին. վիրավորների վիճակը գնահատվում է բավարար։

Սոցցանցերում տարածվել են դեսպանատան անվտանգության տեսախցիկներով նկարհանված հարձակման տեսագրությունները։ Տեսախցիկներից մեկի կադրերից երևում է, որ երկու տղամարդկանց դեսպանատան շենք մտնելուց անմիջապես հետո մի մեքենա մոտենում է դեսպանատան շենքին և հարվածում դրա դիմաց կայանած մեքենային։ Վարորդն անմիջապես իջնում ​​է մեքենայից և արագ շարժվում դեպի դեսպանատան շենք։ Նրա ձեռքում երևում է ավտոմատ։

Մեկ այլ տեսախցիկի կադրերում երևում է, թե ինչպես է զինյալը, կրակ բացելով, մտնում սենյակ, և երեք տղամարդ մտնում են մեկ այլ սենյակ։ Ավելի ուշ սպիտակ վերնաշապիկով տղամարդը վերադառնում է և փորձում կրակողի ձեռքից վերցնել զենքը։

Հետաքննություն 
Թեհրանի ոստիկանապետ, ոստիկանության գեներալ Սարդար Հոսեյն Ռահիմին հայտնել է, որ ոստիկանությունը գործողություն է սկսել և ձերբակալել հարձակվողին, նրա հարցաքննությունը շարունակվում է։ Շուտով պարզվել է հարձակվողի ինքնությունը, որը Իրանի քաղաքացի 50-ամյա Յասին Հուսեյնզադեն է։ Նախնական տվյալներով՝ հարձակվողը «Pride» մակնիշի ավտոմեքենայով երկու անչափահաս երեխաների՝ 14-ամյա աղջկա և 7-ամյա տղայի հետ հասել է դեսպանատան շենք։ Քննության նախնական վարկածով՝ նրա շարժառիթը եղել է «անձնական և ընտանեկան խնդիրները»։ Ավելի ուշ Ռահիմին պետական ​​Press TV-ին հայտնել է, որ հարձակվողի կինը, որն ըստ տեղեկությունների, Ադրբեջանի քաղաքացի է, «ինը ամիս է, ինչ պահվում է դեսպանատանը»։

Ադրբեջանի պետական ​​անվտանգության ծառայությունում (ՊԱԾ) քրեական գործ է հարուցվել 12.2, 120.2.1, 12.2, 120.2.4, 12.2, 120.2.11, 12.2, 29, 120.2.7, 12.3, 214.2.1, 12.3, 214.2.3 հոդվածներով և Ադրբեջանի քրեական օրենսգրքի 12.2, 228.2.1 հոդվածններով։ Քննչական միջոցառումներ են սկսվել։ Ադրբեջանի պետական ​​անվտանգության ծառայությունը դիմել է Իրանի համապատասխան կառույցներին՝ հետաքննության հետ կապված անհրաժեշտ հարցերը լուծելու համար։

Արձագանք 
  - «Ես խստորեն դատապարտում եմ Թեհրանում Ադրբեջանի դեսպանատան վրա հարձակումը, որի հետևանքով զոհվել է անվտանգության աշխատակից։»,- Twitter-ի իր էջում գրել է Թուրքիայի նախագահ Ռեջեփ Թայիփ Էրդողանը։
  - «Մոսկվան, ցնցված է Ադրբեջանի դեսպանատան վրա հերթական հարձակումից, ցավակցություն և զորակցություն է հայտնում իր գործընկերներին»,- Ռուսաստանի ԱԳՆ մամուլի քարտուղար Մարիա Զախարովա։

Ծանոթագրություններ 

Ահաբեկչական գործողություններ Իրանում
2023